《千尺雪》
清代·阮葵生

入门千竿万竿竹，森森萧萧戛寒玉。下有清流澄以深，坐令六寒忘炎熇。

粉兰一带绕溪边，翠草千丛绣山足。亭台四面无正向，高下总随山势曲。

鸣泉万派落峰顶，波波折折漾文縠。接筒分引注满池，池前一片波光渌。

我过曲径走禅房，拄杖山头穷远目。凉风飕飕吹我衫，秋林万树如新沐。

遥闻天际落涛声，虬松万丈攒苍绿。有时天香云外飘，悠悠鼻观接芳馥。

胜地岂独奔湍奇，移步皆堪作画读。溪山信美非吾乡，登临那得蘧庐宿。

徒令游兴成句留，何日一茅来卜筑。

作者简介：（1727—1789）江苏山阳人，字宝诚，号吾山。乾隆进士。寻擢通政司参议，官至刑部右侍郎。治狱以明察平允见称于时。有《茶余客话》及《七录斋集》等。